Massiivinen maantäyttö suunnitteilla Evitskogissa
Kirkkonummen Evitskogissa on suunnitteilla massiivinen maantäyttö. Pellon parantamiseksi on Törnäsintien läheisyyteen suunniteltu maantäyttöä, joka nostaisi paikallista kosteik­ko­a­luetta 1-4 metrillä. Maata on tarkoitus ajaa paikalle jopa 700 000 kuutiota ja täytö on suunniteltu tehtäväksi 10 vuoden ajanjaksolla. Pellontäytön suunnitelman on tehnyt Insinöö­ri­toi­misto Pohjatekniikka ja täytön on tarkoitus suorittaa Graniit­ti­ra­kennus Kallio.
Kirkkonummen kunnan ympäris­tön­suo­je­lu­yk­sikkö on antanut asiassa lausunnon 22.5.2018, jonka mukaan hanke ei vaadi ympäristölupaa. Asiassa on maanomistajan toimesta pyydetty lausunnot myös Länsi-Uudenmaan maaseu­tu­hal­lin­nolta sekä Nylands Lantb­ruks­säl­ls­ka­pilta, jotka kumpikin puoltavat hanketta.
Uudenmaan ELY-keskus on myös todennut, että hanke ei vaadi vesilain mukaista lupaa, koska ennalta arvioiden hanke ei aiheuta vesistöön haitallisia vaikutuksia. Alue sijaitsee Storträsk-järven välittömässä läheisyydessä.
Ympäris­tön­suo­je­lu­yk­sikkö on todennut lausunnossaan, että hankkeelle tulee olla kaikkien kiinteis­tö­no­mis­tajien suostumus sekä kaikkien Törnäsintien tieoikeuden haltijoiden suostumus. Kirkkonummen ympäris­tö­pääl­likkö Sari Soinin mukaan kaikilta tätä suostumusta ei ole saatu.
Tieoikeuden haltijat ovat katsoneet, että pellon­ko­ro­tus­hankkeen vaikutukset vesistöön, ympäristöön Törnäsintiehen on selvitetty olennaisen puutteel­li­sesti. Mossarnan kosteikon noin 15 hehtaarin alueelle on tarkoitus ajaa täytemaita niin, että maanpinnan korkeus nousisi 1-4 metriä. Käytännössä tämä tarkoittaisi sitä, että Törnäsintietä olisi nostettava useilla metreillä. Kirkkonummen kunta on tiehoitokunnan vastustuksen takia toistaiseksi keskeyttänyt hankkeen lisäsel­vi­tyksiä varten. Tiehoitokunta on valittanut hankkeesta Kirkkonummen kunnan ylimmälle johdolle, mikä on johtanut asian käsittelyyn kunnan­hal­li­tuk­sessa 18.2. Tiehoitokunnan saamien tietojen mukaan kunta käsittelee asiaa huhtikuussa.